《汉宫春 扇子湖春望》
清代·孙鼎臣

风软于绵，荡亭台一水，绿影如烟。遥看雉场草浅，莺榭花连。

春人未识，试青骢、杨柳堤前。谁更把、金鱼换酒，玉尊闲款芳年。

回望五云生处，已禁钟初过，万树阴圆。沈沈凤楼十二，复道高悬。

蓬山事少，但微听、宫漏遥传。早又是、鸣珂散直，来寻鸥鹭湖边。

作者简介：（1819—1859）湖南善化人，字子馀，号芝房。道光二十五年进士。累官翰林院侍读。因反对起用琦善、赛尚阿等人而乞归。好诗文，探求古今学术政教治乱所由。深研经济，有《盐论》等数十篇。汇为《苍筤集》。